የውጭ ምንዛሬ ተመን ማሻሻያ እርምጃው የህዝቦችን ዘላቂ ተጠቃሚነት ለማሳደግ ያለመ መሆኑ ተገለጸ
የውጭ ምንዛሬ ተመን ማሻሻያ እርምጃው የህዝቦችን ዘላቂ ተጠቃሚነት ለማሳደግ ያለመ መሆኑን የመንግስት ኮሙዩኒኬሽን ጉዳዮች ጽህፈት ቤት አስታወቀ።ጽህፈት ቤቱ  በላከው መግለጫ እንዳስታወቀው የውጭ ምንዛሬ ተመን ማሻሻያ እርምጃ የአገሪቷን ልማት ለማፋጠንና የህዝቡን ዘላቂ ተጠቃሚነት ለማሳደግ ያለመ ነው።ይህ ዓይነቱ እርምጃ ሲወሰድ በሸማቹ ህብረተሰብ ላይ የሚያሳድረው መጠነኛ ጫና እንደሚኖር ታሳቢ በማድረግ ችግሩን ለማቃለል የሚረዱ ልዩ ልዩ እርምጃዎችንም በተጓዳኝ እንዲተገብሩ መደረጉንም መግለጫው አመላክቷል።ይሁንና ሁኔታውን እንደመልካም አጋጣሚ በመውሰድ አንዳንድ ነጋዴዎች ያልተገባ ጥቅምን ለማግኘት እየሞከሩ መሆኑን የገለጸው መግለጫው መንግስት ሸማቾችን ያሳተፈ አገር አቀፍና ክልላዊ ግብረ ኃይሎችን በማቋቋም ህገወጦችን ለመቆጣጠር የሚያስችል እንቅስቃሴ በማድረግ ላይ እንደሚገኝም ገልጿል።(ኢዜአ) የኢፌዴሪ መንግሥት ለረጅም ጊዜ በተካሄደ ጥናት ላይ ተመስርቶ በቅርቡ የውጭ ምንዛሬ ተመን ማሻሻያ እርምጃን ተግባራዊ ማድረጉ ይታወሳል። እርምጃው የአገራችንን ልማት ለማፋጠንና የህዝቦቻችንን ዘላቂ ተጠቃሚነት ለማሳደግ ያለመ ነው።ይህ ዓይነቱ እርምጃ ሲወሰድ በሸማቹ ህብረተሰብ ላይ የሚያሳድረው መጠነኛ ጫና እንደሚኖር ታሳቢ በማድረግ ችግሩን ለማቃለል የሚረዱ ልዩ ልዩ እርምጃዎችንም በተጓዳኝ እንዲተገብሩ አድርጓል። ከዚህ አንፃር መንግስት ካስቀመጣቸው አቅጣጫዎች መካከል፣ ሁኔታውን እንደመልካም አጋጣሚ በመውሰድ አንዳንድ ነጋዴዎች ያልተገባ ጥቅምን ለማግኘት በሚያደርጉት እንቅስቃሴ ላይ የተጠናከረ ሕጋዊ ቁጥጥር ማድረግ አንዱ ነው። በመሆኑም መንግስት በዚህ በኩል አስፈላጊውን የጥንቃቄ ዝግጅት አድርጎ ወደተግባር ገብቷል።ይህ በእንዲህ እንዳለ ምክንያታዊ ያልሆነ ኢፍትሃዊ መንገድን የተከተሉ አከፋፋዮችና ቸርቻሪዎች ከምንዛሬ ማሻሻያው በፊት ወደአገር የገቡ ሸቀጦችን ሆን ብለው በመደበቅ እና ከምንዛሬ ማሻሻያው በኋላ የገቡ በማስመሰል ያልተገባ ጥቅም ለማጋበስ ሲሞክሩ ታይተዋል። በውድድር ላይ የተመሰረተ ሥራ ሰርተው ህጋዊ ትርፍ ለማግኘት የሚታትሩ እንዳሉ ሁሉ፣ በአቋራጭ የመበልጸግ መንገድን የሚከተሉ ጥቂት ነጋዴዎች የሚፈጥሩት ችግር ሊኖር እንደሚችል አስቀድሞ የተገነዘበው የኢፌዴሪ መንግስት ሸማቾችን ጭምር ያሳተፈ አገር አቀፍና ክልላዊ ግብረ ኃይሎችን በማቋቋም ህገወጦችን ለመቆጣጠር የሚያስችል እንቅስቃሴ በማድረግ ላይ ይገኛል።ከዚህ አንጻር ሰሞኑን በአዲስ አበባ ከተማ አስተዳደር እንደታየው፣ ከነፃ ገበያ የውድድር መርህ ውጭ በሆነ አካሄድ ላይ ተሰማርተው የተገኙ ነጋዴዎች አስተዳደራዊ እርምጃዎች ተወስዶባቸዋል። ነጋዴዎቹ እርምጃ የተወሰደባቸው፣ ሸቀጦችን ሆን ብሎ በመጋዘን በማከማቸት ወይም በመደበቅ፣ በሸቀጦች ላይ ያለአንዳች ኢኮኖሚያዊ ምክንያት የተጋነነ የዋጋ ጭማሪ በማድረግ፣ እና በመሳሰሉ ተግባራት ላይ ተሰማርተው በመገኘታቸው ነው። ከአስተዳደራዊ እርምጃው በተጨማሪ አጥፊዎቹን ለህግ ለማቅረብ የሚመለከተው አካል አስፈላጊውን ዝግጅት በማድረግ ላይ ይገኛል። ይህ ሂደት የሚቀጥል ሲሆን የኢፌዴሪ መንግስት ለህዝቦቹ ጥቅም መጠበቅ ሌት ተቀን እንደሚተጋው ሁሉ፣ በህዝቦቻችን ላይ የሚደርስን ማንኛውንም ጉዳት እንደማይታገስ በትምህርት ሰጪነቱ ሊወሰድ የሚገባው ነው።በመሆኑም በየትኛውም የአገራችን ክፍል የሚገኙ ነጋዴዎች እንደወትሮው ሁሉ ሕግና ደንብን አክብረው በውድድር ላይ የተመሰረተ የንግድ ሥራቸውን ማካሄድ ይጠበቅባቸዋል። ሕግና ደንብን በመተላለፍ ያልተገባ ጥቅም ለማጋበስ የሚደረግ ሙከራ የጊዜ ጉዳይ ካልሆነ በስተቀር ለተጠያቂነት የሚዳርግ ወንጀል መሆኑን በውል ማጤን ይገባል።ቀደም ብለው የገቡ ሸቀጦችን ወደፊት በተጋነነ ዋጋ እሸጣለሁ በሚል እሳቤ በመጋዘን ማከማቸት ወይም መደበቅ፣ አሁንም በፈለግሁት ዋጋ መሸጥ እችላለሁ በሚል ድፍረት ህዝብን ለመበዝበዝ መሞከር፣ አሊያም የነፃ ገበያ መርህን በመጣስ ዋጋን በስምምነት የመወሰን ተግባር ሁሉ የገበያ አለመረጋጋትን የሚያስከትል ነው።ይህም ንግድ ፈቃድን ከመሰረዝና ድርጅትን ከማሳሸግ  ባለፈ ለሕጋዊ ቅጣት የሚዳርግ ተግባር በመሆኑ ጥንቃቄ እንዲያደርጉ መንግሥት ለማሳሰብ ይወዳል። ይህን መሰሉን ተግባር የሚፈጽሙትን ለመቆጣጠር በሚደረገው ጥረት የበኩላቸውን ድርሻ እንዲወጡም ጥሪውን ያቀርብላቸዋል።በጣም ጥቂቶች የራሳቸውን ያልተገባ ጥቅም ለማግኘት ሲሉ በጠቅላላው ሕዝባችን ላይ የሚያደርሱትን ጉዳት የመከላከል ተግባር ለጥቂት የህግና ደንብ አስከባሪዎች ብቻ የሚተው ሥራ አለመሆኑን ሁላችንም ልንገነዘበው ይገባል።በመሆኑም እያንዳንዱ ዜጋ የሚያጋጥመውን ምክንያታዊ ያልሆነ የዋጋ ግነት በወቅቱ ለሚመለከታቸው አካላት መረጃ በማሳወቅ ሕገ-ወጥነትን በጋራ ለመከላከል በሚደረገው ጥረት ኃላፊነቱን እንዲወጣ መንግስት ጥሪውን ያቀርባል።ሰበብ፣ አስባብ እየፈጠሩና አጋጣሚዎችን እየጠበቁ የህብረተሰቡን ኑሮ አጣብቂኝ ውስጥ በመክተት የራሳቸውን ኑሮ ለማደላደል የሚሯሯጡ ጥቂት ግለሰቦችን መከላከል የሚቻለው እንደወትሮው ሁሉ መንግሥትና ህዝብ በጋራ ሲዘምቱባቸው ብቻ ነውና!